Reën nog nie verby nieArgieffoto Moet maar nog nie die sambrele té ver wegpak nie. Die Suid-Afrikaanse Weerdiens (SAWD) voorspel dat reënwolke weer teen die naweek in meeste provinsies in die land sal opbou. Dit is veral slegte nuus vir inwoners van KwaZulu-Natal wat reeds die afgelope weke onder stormweer en grootskaalse oorstromings gebuk gaan. Volgens Kgolofelo Mahlangu, ŉ weervoorspeller verbonde aan die weerdiens, word reënbuie Vrydag in KwaZulu-Natal, Noordwes, Gauteng, Vrystaat, Oos-Kaap, dele van Limpopo en Mpumalanga, die suidwestelike dele van die Noord-Kaap asook die kusgebiede en binneland van die Wes-Kaap verwag. Dié reën sal na verwagting die hele naweek voortduur. Die reën sal teen Maandag begin skietgee en teen Dinsdag heeltemal opklaar. In KwaZulu-Natal is daar Vrydag ŉ 30%-kans vir reën in die hele provinsie, wat teen Saterdag tot 60% sal toeneem. Die reën sal teen Sondag effens opklaar, en ŉ 30%-kans vir neerslag word dan verwag. Mahlangu sê Suid-Afrikaners kan van nou af soggens en saans koeler minimum temperature verwag omdat die land amptelik in die winterseisoen inbeweeg. Die maksimum temperature is ook heelwat koeler, met warmer dae wat af en toe nog verwag kan word. Die beduidende temperatuurdalings wat tans ervaar word, kan aan die reënweer toegeskryf word. Maroela Media het vroeër berig dat die noordoostelike dele van die land tussen April en Julie bogemiddelde reënval kan kry, en dus kan Suid-Afrikaners ŉ natter herfs en vroeë winter verwag. Volgens die weerdiens se seisoenale voorspelling sal die La Niña-weerstelsel, wat verantwoordelik is vir baie reën, regdeur die herfs en die vroeë winterseisoen heers, maar wel effens swakker wees as die stelsel wat die afgelope twee jaar reeds in die land voorgekom het.